钦定古今图书集成/明伦汇编/官常典/第514卷 > 曲端
## 钦定古今图书集成/明伦汇编/官常典/第514卷 > 曲端

按《宋史》本传：“端字正甫，镇戎人。父涣，任左班殿直，战
死。端三岁授三班借职。警敏知书，善属文，长于兵略。
历秦凤路队将，泾原路通安砦兵马监押，权泾原路
第三将。夏人入寇，泾原帅司调统制李庠捍御，端在
遣中。庠驻兵柏林堡，斥堠不谨，为夏人所薄，兵大溃，
端力战败之，整军还。夏人再入寇，西安州、怀德军相”
继陷没。镇戎当敌要冲，无守将，经略使席贡疾柏林
功，奏端知镇戎军兼经略司统制官。建炎元年十二
月，娄宿攻陕西，二年正月，入长安、凤翔，关、陇大震。二
月，义兵起，金人自巩东还。端时治兵泾原，招流民溃
卒，所过人供粮秸，道不拾遗。金游骑入境，端遣副将
吴玠据清溪岭与战，大破之。端乘其退，遂下兵秦州，
而义兵已复长安、凤翔。统领官刘希亮自凤翔归，端
斩之。六月，以集英殿修撰、知延安府王庶为龙图阁
待制、节制陕西六路军马，遂授端吉州团练使，充节
制司都统制。端雅不欲属庶。九月，金人攻陕西，庶召
端会雍、耀间，端辞以未受命。庶以鄜延兵先至龙坊，
端又称已奏乞回避席贡别遣统制官庞世才将步
骑万人来会。庶无如之何，则檄贡勒端还旧任，遣陕
西节制司将官贺师范趋耀，别将王宗尹趋白水，且
令原、庆出师为援。三帅各遣偏将刘仕忠、寇𩽼来与
师范会。庶欲往耀督战，已行，会庞世才兵至，邠、端中
悔，以状白庶，言已赴军前，庶乃止。师范轻敌不戒，卒
遇敌于八公原，战死。二将各引去，端遂得泾原兵柄。
十一月，金谍知端、庶不协，并兵攻鄜延。时端尽统泾
原精兵驻淳化，庶日移文趣其进，又遣使臣进士十
数辈往说端，端不听。庶知事急，又遣属官鱼涛督师，
端阳许而实无行意。权转运判官张彬为端随军应
副，问以师期，端笑谓彬曰：“公视端所部，孰与李纲救
太原兵乎？”彬曰：“不及也。”端曰：“纲召天下兵，不度而往，
以取败。今端兵不满万，不幸而败，则金骑长驱无陕
西矣。端计：全陕西与鄜延一路孰轻重，是以未敢即
行，不如荡贼巢穴，攻其必救。”乃遣吴玠攻华州，拔之。
端自分蒲城而不攻，引兵趋耀之、同官，复迂路由邠
之三水，与玠会襄乐。金攻延安急，庶收散亡往援温
州，观察使、知凤翔府王𤫉将所部发兴元，比庶至甘
泉，而延安已陷，庶无所归，以军付𤫉，自将百骑与官
属驰赴襄乐劳军。庶犹以节制望端，欲倚以自副，端
弥不平。端号令素严，入壁者虽贵不敢驰。庶至，端令
每门减其从骑之半，及帐下仅数骑而已。端犹虚中
军以居庶，庶坐帐中，端先以戎服趋于庭，既而与张
彬及走马承受公事高中立同见帐中，良久，端声色
俱厉，问庶延安失守状，曰：“节制固知爱身，不知爱天
子城乎？”庶曰：“吾数令不从，谁其爱身者？”端怒曰：“在耀
州屡陈军事，不一见听，何也？”因起归帐。庶留端军，终
夕不自安。端欲即军中杀庶，夺其兵，夜走宁州，见陕
西抚谕使谢亮，说之曰：“延安五路襟喉，今已失之，《春
秋》大夫出疆，得以专之，请诛庶。”归报亮曰：“使事有指，
今以人臣擅诛于外，是跋扈也，公为则自为。”端意阻，
复归军。明日，庶见端，为言已自劾待罪，端拘縻其官
属，夺其节制使印，庶乃得去。王𤫉将两军在庆阳，端
召之，𤫉不应。会有告𤫉过邠军士劫掠者，端怒，命统
制官张中孚率兵召𤫉，谓《中孚》曰：“𤫉不听，则斩以来。”
中孚至庆阳，𤫉已去，遽遣兵要之，不及而止。初，叛贼
史斌围兴元不克，引兵还关中。义兵统领张宗谔诱
斌如长安而散其众，欲徐图之。端遣吴玠袭斌，擒之，
端自袭宗谔，杀之。三年九月，迁康州防御使、泾原路
经略安抚使。时延安新破，端不欲去泾原，乃以知泾
州郭浩权鄜延经略司公事。自谢亮归，朝廷闻端欲
斩王庶，疑有叛意，以御营司提举召端，端疑不行。议
者宣言端反，端无以自明。会张浚宣抚川、陕，入辨以
百口，明端不反。浚自收揽英杰，以端在陕西屡与敌
角，欲仗其威声，承制筑坛，拜端为威武大将军、宣州
观察使、宣抚处置使司都统制、知渭州。端登坛受礼，
军士欢声如雷。浚虽欲用端，然未测端意，遣张彬以“招填禁军”为名，诣渭州察之。彬见端，问曰：“公常患诸
路兵不合，财不足，今兵已合，财已备，娄宿以孤军深
入吾境，我合诸路攻之不难，万一粘罕并兵而来，何
以待之？”端曰：“不然。兵法先较彼己，今敌可胜，止娄宿
孤军一事，然将士精锐不减前日；我不可胜，亦止合
五路兵一事，然将士无以大异于前。况金人因粮于
我，我常为客，彼常为主。今当反之，按兵据险，时出偏
师，以扰其耕获。彼不得耕，必取粮河东，则我为主，彼
为客，不一二年必自困毙，可一举而灭也。万一轻举
后忧。”方大彬以端言复命，浚不主端说。四年春，金人
攻环庆，端遣吴玠等拒于彭原店，端自将屯宜禄，玠
先胜。既而金军复振，玠小却，端退屯泾州，金乘胜焚
邠州而去。玠怨端不为援，端谓玠前军已败，不得不
据险以防冲突，乃劾玠违节制。是秋，兀术窥江淮，浚
议出师以挠其势，端曰：“平原广野，贼便于冲突，而我
军未尝习水战，金人新造之势，难与争锋，宜训兵秣
马，保疆而已，俟卜年乃可。”端既与浚异，浚积前疑，竟
以彭原事罢端兵柄，与祠，再谪海州团练使、万安州
安置。是年，浚为富平之役，军败，诛赵哲，贬刘锡。浚欲
慰人望，下令以富平之役，泾原军马出力最多，既却
退之后，先自聚集，皆缘前帅曲端训练有方，叙端左
武大夫，兴州居住。绍兴元年正月，叙正任荥州刺史，
提举江州太平观，徙阆州。于是浚自兴州移司阆州，
欲复用端。玠与端有憾，言曲端再起，必不利于张公。
王庶又从而间之，浚入其说，亦畏端难制。端尝作诗
题柱曰：“不向关中兴事业，却来江上泛渔舟。”庶告浚，
谓其指斥乘舆，于是送端恭州狱。武臣康随者，尝忤
端，鞭其背，随恨端入骨。浚以随提点夔路刑狱，端闻
之曰：“吾其死矣。”呼天者数声。端有马名铁象，日驰四
百里，至是连呼铁象可惜者，又数声，乃赴逮。既至，随
令狱吏絷维之，糊其口，熁之以火。端干渴求饮，予之
酒，九窍流血而死，年四十一。陕西士大夫莫不惜之，
军民亦皆怅怅有叛去者。浚寻得罪，追复端宣州观
察使，谥壮愍。端有将略，使展尽其才，要未可量。然刚
愎，恃才凌物，此其所以取祸云。